  Майя Бывальцева Совето вакытъёсысь тодмо фильмъёсысь люкетъёсты возьматозы Ижкарын улӥсьёс Карлэн нуналаз. «Фильм, фильм, фильм» шествие Шор площадетӥ ортчоз 12-тӥ инвожое 11 часын. 2-тӥ инвожое журналистъёслы со сярысь вераз Ижкар администрациысь Лулчеберетъя но туризмъя управленилэн кивалтӥсез Екатерина Коновалова. «Радъясьёслэн туж потэ вал сяме пыӵам демонстрацилэсь палэнскемзы но яркыт шествие лэсьтэмзы. Милям яркыт, капчи праздник лэсьтэммы потэ… Площадьын ужалоз киностудия, тодмо фильмъёсысь эпизодъёсты пуктозы. Учкисьёс азе потозы «Белое солнце пустыни» фильмысь зэмос дуэ (верблюд — ред.), Сухов эш но солэн 8 кышномуртъёсыз, улэп осёл вылын Шурик, «Фокусник» фильмысь герой учкисьёсын ужаны кутскоз, вуж автомобилен вуоз Мэрилин Монро, со бӧрсьы мынозы Остап Бендер, Киса Воробьянинов. Площадьын 6 съёмочной интыос ужалозы, котькудаз луозы гримёръёс, операторъёс, куарая инженеръёс», — вераз со. Шествие кутскоз 11 часын. Отчы Ижкарысь вань ёросъёслэн ыстэм муртъёссы пыриськозы — студентъёс, предприятиосысь но ужъюртъёсысь ӧнерчиос. Индустри ёрос «Индустриальное творческое объединение» программаен потоз но киноез кылдытон радлыкез возьматоз: режиссёръёслэсь, операторъёслэсь, сценаристъёслэсь ужамзэс. Устинов ёрос «Иван Васильевич меняет профессию» фильмысь люкетъёсты возьматоз, кылсярысь, эксэй дорын шулдыръяськонэз. Октябрь ёрос мультфильмъёсты бырйиз, Первомай ёрос — «Веселые ребята», «Дети капитана Гранта», «Девчата», «12 стульев» фильмъёсты. Шествиез йылпумъялоз Ленин ёрослэн «Служебный роман» фильмен колоннаез. Ужрадэ пыриськисьёс Пушкинской уреметӥ ортчозы — Советской урамысен Киров урамозь, Шор площаде дугдылыса. Возьматон Россиысь Кинолэн арезлы сӥземын. Тегъёс: Лулчеберет Ижкар кино праздникъёс Карлэннуналэз  